B. Bugár, podpredseda NR SR: (2006-03-16):
A. Blajsko, poslanec: Vážený pán predsedajúci, vážené kolegyne, kolegovia, vystupujem tu v mene 745 občanov, ktorí podpísali petíciu a žiadajú nápravu krivdy z minulosti. Ide o obec Ľubické Kúpele, ktorá vznikla odčlenením od obce Ľubica 1. 1. 1950. Odčlenenie bolo logickým výsledkom viac ako storočnej úpornej, avšak neúspešnej snahy jej slovenských obyvateľov o harmonické spolužitie s obyvateľmi obce Ľubica. Ďalší rozvoj už samostatnej obce zastavil vznik Vojenského obvodu Javorina k 1. 2. 1952. Následne tvrdé opatrenia voči obyvateľom obce vrcholiace vysťahovaním obyvateľov z tejto obce vojenská správa nevyplatila našim občanom žiadne finančné náhrady z tejto obce, ani neposkytla sľúbené prostriedky na opravu pridelených konfiškovaných budov, ktoré boli v neobývateľnom stave. Preto sa 210 rodín s deťmi vrátilo späť do svojich domov v Ľubických Kúpeľoch. V júni 1955 boli naši občania z danej obce opäť násilne vysťahovaní. Pretože do vojenského obvodu nebolo začlenené celé katastrálne územie Ľubické Kúpele, obec podľa zákona č. 169/1949 Zb. o vojenských obvodoch de iure nezanikla, avšak de facto ani neexistovala. Opätovne osídliť územie otcov a dedov vyjadrili pôvodní, ešte teraz žijúci obyvatelia obce, ich deti a vnuci formou petičnej akcie, ktorú podpísalo 745 občanov. V petícii je ustanovená osoba pre styk s orgánmi verejnej správy. Vojenský obvod Javorina sa skladá zo samostatných katastrálnych území Blažov, Ihla, Levočská dolina, Sitková a Ľubické Kúpele. Obnovená obec vzniká na katastrálnom území Ľubické Kúpele. Majetkové pomery obce budú riešené majetkom Slovenskej republiky, ktorý Ministerstvo obrany Slovenskej republiky vyhlási za nadbytočný, lebo Javorina ako obvod, teda vojenský obvod zaniká. V období od vzniku obce do ustanovenia orgánov samosprávy bude za obec vystupovať osoba určená v petícii. Zákon č. 346/1990 Zb. o voľbách do orgánov samosprávy určuje starostovi obce a obecnému zastupiteľstvu konkrétne úlohy na zabezpečenie volieb. Pred prvými voľbami orgány samosprávy obce Ľubické Kúpele nebudú zriadené a uložené úlohy nemôžu splniť. Plnenie úloh obce pri príprave volieb do orgánov samosprávy obce preto zabezpečí prednosta obvodného úradu tak, ako to vyplýva aj z § 57a uvedeného zákona. Vážené kolegyne, kolegovia, na základe tohto zdôvodnenia predkladám pozmeňujúci návrh k návrhu zákona pána poslanca Patakyho, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač 1442) takto. V čl. I sa dopĺňa nový bod 1, ktorý znie: § 2 sa dopĺňa o nový odsek 7, ktorý znie: „Obnovuje sa obec Ľubické Kúpele, ktorá bola vysťahovaná pri zriadení Vojenského obvodu Javorina. Po a, pre obec sa určuje katastrálne územie Ľubické Kúpele, ktoré je vedené na Vojenskom katastrálnom úrade v Košiciach pod názvom Ľubické Kúpele. Po b, do vlastníctva obce prechádzajú z majetku Slovenskej republiky nehnuteľnosti prehlásené Ministerstvom obrany Slovenskej republiky za nadbytočné a nehnuteľnosti, ku ktorým patrí ku dňu účinnosti tohto zákona právo hospodárenia organizáciám v zriaďovateľskej pôsobnosti Ministerstva obrany Slovenskej republiky. Ostatné ustanovenia iných osobitných predpisov sa v tomto prípade nepoužijú. Po c, do doby zvolenia zastupiteľstva a starostu obce vystupuje za obec osoba určená v petícii, prednosta obvodného úradu zabezpečí úlohy obce spojené s prípravou a realizáciou volieb obecného zastupiteľstva a starostu obce.“ Po druhé k čl. I. Odkazy pod čiarou znejú: „2a § 3 ods. 3 zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov. 2b – napríklad zákon Národnej rady č. 172/2004 Z. z. o prevode vlastníctva nehnuteľného majetku vo vlastníctve Slovenskej republiky alebo vyšší územný celok zákon Národnej rady č. 278/1993 Z. z. o správe majetku štátu v znení neskorších predpisov. 2c – zákon Slovenskej národnej rady č. 346/1990 Zb. o voľbách do orgánov samosprávy obcí v znení neskorších predpisov. Doterajšie odkazy 2a, 2b sa označujú ako 2c a 2e a doterajší bod 1 sa označí ako bod 2.“ Ďakujem vám za pozornosť.